Document ID: 32011R0343
Publication Date: 2011-04-08

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 343/2011
tat-8 ta’ April 2011
li jiftaħ u li jipprovdi għall-amministrazzjoni ta’ kwoti tat-tariffi Komunitarji għall-inbejjed li joriġinaw mill-Bosnja u Ħerzegovina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS [Ir-Regolament dwar l-OKS Waħdieni]) (1), u b'mod partikolari l-Artikolu 144(1) tiegħu, flimkien mal-Artikolu 4 tiegħu,
Billi:
(1)
Il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Bosnja u Ħerzegovina, min-naħa l-oħra (minn hawn 'il quddiem imsejjaħ “il-Ftehim ta’ Stabbilizzazzjoni u Assoċjazzjoni”), iffirmat fis-16 ta’ Ġunju 2008, jinsab fil-proċess tar-ratifika.
(2)
Il-Ftehim Temporanju [il-Ftehim Interim] dwar il-kummerċ u materji relatati mal-kummerċ bejn il-Komunità Ewropea, minn naħa waħda, u l-Bosnja u Ħerzegovina, min-naħa l-oħra (minn hawn 'il quddiem imsejjaħ “il-Ftehim Interim”), u l-miżuri adottati bid-Deċiżjoni tal-Kunsill (KE) 594/2008 tas-16 ta’ Ġunju 2008, dwar ċerti proċeduri sabiex jiġi applikat il-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Bosnja u l-Ħezegovina, min-naħa l-oħra, u sabiex jiġi applikat il-Ftehim Temporanju [il-Ftehim Interim] dwar il-kummerċ u materji relatati mal-kummerċ bejn il-Komunità Ewropea, minn naħa waħda, u l-Bosnja u l-Ħezegovina, min-naħa l-oħra (2), jistipula l-implimentazzjoni bikrija tad-dispożizzjonijiet dwar il-kummerċ u materji relatati mal-kummerċ tal-Ftehim ta’ Stabbilizzazzjoni u Assoċjazzjoni.
(3)
Il-Ftehim Interim u l-Ftehim ta’ Stabbilizzazzjoni u Assoċjazzjoni jistipulaw li nbejjed li joriġinaw mill-Bosnja u Ħerzegovina jistgħu jiġu importati fl-Unjoni b'rata ta’ dazju żero, fil-limiti tal-kwoti tat-tariffi tal-Unjoni, u soġġett għall-kondizzjoni li l-ebda sussidju fuq l-esportazzjoni ma għandu jitħallas mill-Bosnja u Ħerzegovina għall-esportazzjonijiet ta’ dawn il-kwantitajiet.
(4)
Il-Kummissjoni għandha tadotta l-miżuri ta’ implimentazzjoni għall-ftuħ u l-amministrazzjoni ta’ dawk il-kwoti tat-tariffi tal-Unjoni.
(5)
Fir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistipula d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (3), huma mniżżla r-regoli tal-ġestjoni dwar kwoti tat-tariffi ppjanati sabiex jintużaw skont l-ordni kronoloġika tad-dati ta’ aċċettazzjoni tad-dikjarazzjonijiet tad-dwana.
(6)
Għandha tingħata attenzjoni partikolari sabiex aċċess indaqs u kontinwu għall-kwoti tat-tariffi jkun żgurat għall-importaturi kollha tal-Unjoni u li r-rati stipulati għall-kwoti huma applikati mingħajr interruzzjoni għall-importazzjonijiet kollha tal-prodotti konċernati fl-Istati Membri kollha sakemm il-kwoti jispiċċaw. Sabiex tkun żgurata l-effiċjenza ta’ amministrazzjoni komuni ta’ dawn il-kwoti, ma jrid ikun hemm l-ebda ostaklu għall-awtorizzazzjoni tal-Istati Membri biex jiġbdu mill-volumi tal-kwoti l-kwantitajiet meħtieġa li jikkorrispondu mal-importazzjonijiet attwali. Il-komunikazzjoni bejn l-Istati Membri u l-Kummissjoni, sa fejn hu possibbli, għandha ssir permezz ta’ trasmissjoni elettronika.
(7)
Mid-dħul fis-seħħ tal-Ftehim Interim fl-1 ta’ Lulju 2008 sal-aħħar jum għall-applikazzjoni tar-Regolament tal-Kunsill (KE) Nru 1215/2009 tat-30 ta’ Novembru 2009 li jintroduċi ċerti miżuri kummerċjali eċċezzjonali għal pajjiżi u territorji li jipparteċipaw fil-proċess ta’ Stabilizzazzjoni u Assoċjazzjoni tal-Unjoni Ewropea jew li huma marbutin miegħu (4) l-esportazzjonijiet tal-inbejjed mill-Bosnja u Ħerzegovina seħħew fi ħdan in-numru tal-kwota 09.1515 imniżżel f'dak ir-Regolament. Għalhekk, dan ir-Regolament għandu jibda japplika mill-1 ta’ Jannar 2011.
(8)
Il-miżuri stipulati f'dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
1. Kwota tat-tariffa fuq l-importazzjoni b'rata ta’ dazju żero hija għalhekk miftuħa għall-inbejjed importati fl-Unjoni u li joriġinaw mill-Bosnja u Ħerzegovina kif imniżżel fl-Anness.
2. Id-dazju b'rata zero jiġi applikat suġġett għal dawn il-kondizzjonijiet:
(a)
l-inbejjed importati jrid ikollhom magħhom prova tal-oriġini kif stipulat fil-Protokoll 2 għall-Ftehim Interim u għall-Ftehim ta’ Stabbilizzazzjoni u Assoċjazzjoni;
(b)
l-inbejjed importati ma jibbenefikawx minn sussidji ta’ esportazzjoni.
Artikolu 2
Il-kwoti tat-tariffi msemmija fl-Artikolu 1 għandhom jiġu amministrati mill-Kummissjoni skont l-Artikoli 308a, 308b u 308c tar-Regolament (KEE) Nru 2454/93.
Artikolu 3
L-Istati Membri u l-Kummissjoni għandhom jikkooperaw flimkien mill-qrib sabiex jiżguraw il-konformità ma’ dan ir-Regolament.
Artikolu 4
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ April 2011.

Metadata:
Eurovoc Level 1 Categories: 100147
100157
100161
100156
Eurovoc Level 2 Categories: 100277
100283
100192
100256
100282
100193
100194
100245
Eurovoc Level 3 Categories: 2519
5781
122
8278
614
914
5017
2443
11
All Eurovoc Categories: 161
2173
2771
3191
4713
5469
932